Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 2 Pv 171/11/1105	Bratislava V, 18.5.2015
EEČ : 2-12-144-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: nezamestnaný
vedené povereným príslušníkom PZ, Okresného riaditeľstva PZ Bratislava V, Obvodného oddelenia PZ Petržalka - sever pod sp. zn. XXXXX pre prečin zanedbania povinnej výživy podľa § 207 ods. 1 Trestného zákona na tom skutkovom základe, že

obvinený si aj napriek zákonnej vyživovacej povinnosti vyplývajúcej mu z ustanovenia § 62  Zákona o rodine č. 36/2005 Z. z.  a deklarovanej mu v rozsudku vydaného Okresným súdom Bratislava V pod č. k.: XXXXX zo dňa XXXXX, právoplatný dňa XXXXX na základe ktorého je povinný prispievať na výživu svojho syna XXXXX , nar. XXXXX, trvale bytom XXXXX sumou vo výške 100,- € mesačne vždy do 15-teho dňa v každom mesiaci vopred k rukám matky XXXXX nar. XXXXX, trvale bytom XXXXX zvýšenou rozsudkom Okresného súdu Bratislava V pod č. k.: XXXXX právoplatný dňa XXXXX na sumu 200,-€ si túto riadne a včas neplní od mesiaca november 2010 do mesiaca marec 2015 vrátane, čím mu týmto konaním vznikol za uvedené obdobie dlh na bežnom výživnom vo výške 3.890,- €

lebo zanikla trestnosť činu

Odôvodnenie:
       Poverený príslušník PZ, Okresného riaditeľstva PZ Bratislava V, Obvodného oddelenia PZ Petržalka - sever, uznesením pod sp. zn. XXXXX v zmysle § 206 ods. 1 Trestného poriadku vzniesol obvinenie osobe XXXXX  pre prečin zanedbania povinnej výživy podľa § 207 ods. 1 Trestného zákona  na tom skutkovom základe, ako je uvedené v predmetnom uznesení.

        Dňa 21.04.2015 predložil poverený príslušník PZ tunajšej prokuratúre návrh na zastavenie trestného stíhania podľa § 215 ods. 1 písm. h) Trestného poriadku s poukazom na  § 86 ods. 1 písm. a) Trestného zákona.

        Preskúmaním na vec sa vzťahujúceho spisového materiálu som zistil, že návrh povereného príslušníka PZ na postup podľa § 215 ods. 1 písm. h) Trestného poriadku s poukazom na § 86 ods. 1 písm. a) Trestného zákona je dôvodný a zákonný.

        Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

        Podľa § 207 ods. 1, ods. 3 písm. b) Trestného zákona trestný čin zanedbania povinnej výživy spácha ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného a takýto čin spácha závažnejším spôsobom konania.

        Podľa § 86 ods. 1 písm. a) Trestného zákona trestnosť zanedbania povinnej výživy zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

        Obvinený XXXXX vo svojej výpovedi zo dňa XXXXX uviedol, že je si vedomý svojej vyživovacej povinnosti a že peniaze poskytoval tak, ako mu to dovolila jeho finančná situácia.

        Poškodená XXXXX vo svojej výpovedi zo dňa XXXXX uviedla, že dlh na výživnom jej bol zo strany obvineného zaplatený a dokonca jej dal aj o 200,-€ viac na výživné za mesiac apríl 2015.

        
        S poukazom na uvedené skutočnosti mám za to, že v danom prípade boli splnené podmienky ustanovenia § 86 ods. 1 písm. a) Trestného zákona o účinnej ľútosti a preto som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Bystrík Palovič
prokurátor